ከ600 በላይ ታክሲ ገዥዎች ተወስዶብናል ያሉትን 115 ሚሊዮን ብር የከተማ አስተዳደሩ እንዲያስከፍልላቸው ትብብር ጠየቁ
‹‹ሕጋዊ ሆነው ከቀረቡ ክፍያ ለመፈጸም በቂ አቅም አለኝ›› በላይአብ ሞተርስ ኃላፊነቱ የተወሰነ የግል ማኅበርበማይራይድ የትራንስፖርት አገልግሎት የኅብረት ሽርክና ማኅበር ሥር ተደራጅተው በመንቀሳቀ ላይ የሚገኙ ቁጥራቸው ከ600 በላይ መሆናቸውን የሚገልጹ ግለሰቦች፣ ‹‹ግሎሪ 330›› የተሰኙ ባለሰባት መቀመጫ ታክሲዎች ለመግዛት 30 በመቶ ያስያዙትን ከ115 ሚሊዮን ብር ላይ ገንዘብ በላይአብ ሞተርስ ለራሱ እየበለፀገበት አልሰጥ እንዳላቸው በመግለጽ፣ የአዲስ አበባ ከተማ አስተዳዳር እንዲያስከፍልላቸው ትብብርና ድጋፍ ጠየቁ፡፡በላይአብ ሞተርስ ኃላፊነቱ የተወሰነ የግል ማኅበር በሰጠው ምላሽ ደግሞ ገንዘቡ በዝግ ሒሳብ ተቀምጧል ብሏል፡፡ ነገር ግን አቤቱታ ከሚያሰሙት ሰዎች ጋር ያደረገው ውል ባይኖርምና እነሱ ከተዋዋሉትና ከተፈራረሙት ሪሴል ፒክፒክ አይሲቲ ቴክኖሎጂ ኃላፊነቱ የተወሰነ የግል ማኅበር ጋር ቢሆንም፣ ሙሉ ማስረጃ ይዘው ከቀረቡ ገንዘባቸውን ሊመልስላቸው እንደሚችል፣ ለዚህም አስተማማኝና በቂ ገንዘብ እንዳለው አስታውቋል፡፡ለአዲስ አበባ ነዋሪዎች የተሻለ የታክሲ አገልግሎት በመስጠት እነሱም የተሻለ ገቢ ለማግኘትና ቤተሰቦቻቸውንም ሆነ ራሳቸውን ለማሻሻል በማለም የተወሰኑት ከዓረብ አገር ሠርተው ይዘው የመጡትን፣ ገሚሶቹ ደግሞ በመበደር ለአንድ ታክሲ 30 በመቶ መክፈላቸውንና በድምሩ ከ115 ሚሊዮን ብር በላይ መሆኑንም ተናግረዋል፡፡በኅብረት ሽርክና ባቋቋሙት ማይራይድ ትራንስፖርት አገልግሎት ሥራ አስኪያጅ አቶ ዳንኤል ገበየሁ ፊርማ ለምክትል ከንቲባ ታከለ ኡማ (ኢንጂነር) የቀረበ የትብብርና ድጋፍ ደብዳቤ እንደሚያብራራው፣ ከላይ የተጠቀሰውን የገንዘብ መጠን የከፈሉት ለሪሴል ፒክፒክ አይሲቲ ቴክኖሎጂ ኃላፊነቱ የተወሰነ ማኅበር ነው፡፡ እሱ ደግሞ ‹‹ግሎሪ 330›› የተሰኙ ባለሰባት መቀመጫ ታክሲዎችን እያመጣ ገጣጥሞ ለሚሸጠው በላይአብ ሞተርስ ኃላፊነቱ የተወሰነ የግል ማኅበር፣ በዝግ አካውንት አስተላልፎለታል፡፡ ቀሪውን 70 በመቶ ክፍያ ደግሞ ከኅብረት ባንክ አክሲዮን ማኅበር ጋር በማስተሳሰር እንደሚከፍሉ ስለተነገራቸው፣ ከመስከረም 2010 ዓ.ም. ጀምሮ ክፍያ ፈጽመው ሲጠብቁ መቆየታቸውን በደብዳቤው አሳውቀዋል፡፡ነገር ግን 300 የሚደርሱ ታክሲዎች ከተገጣጠሙ በኋላ፣ አስተዳደራዊ ሥራዎች እንዲፈጽምላቸው ውል ያሠሩለት ሪሴል ፒክፒክ አይሲቲ ቴክኖሎጂ ቢሮውን ዘግቶ ደብዛውን እንደጠፋባቸው ገልጸዋል፡፡ ክፍያው የግለሰቦች መሆኑን የሚያውቀው በላይአብ ሞተርስ የቀረቡትን ታክሲዎች እንዲያስረክባቸው ሲጠይቁት፣ ለእነሱ ማስረከቡን ትቶ ለሌላ ሦስተኛ ወገን መሸጡን እንደደረሱበት ተናግረዋል፡፡ የኮሮና ወረርሽኝ ወቅት በመሆኑ ጥያቄያቸውን በቡድን ሆነው ለፍርድ ቤት እንዳያቀርቡ ዝግ መሆኑን የገለጹት ግለሰቦቹ፣ ይኼንን ጊዜ እንደ ምቹ አጋጣሚ በመጠቀም በላይአብ ሞተርስ የሚያቀርቡለትን ጥያቄ ሊፈጽምላቸው እንዳልቻለም ተናግረዋል፡፡ በላይአብ ሞተርስ የተለያዩ ምክንያት በመደርደር፣ እነሱ ያልፍናል ብለው ተበድረውና በዓረብ አገር ተሰደው ያጠራቀሙትን ገንዘብ እየበለፀገበት መሆኑንም ጠቁመዋል፡፡ በመሆኑም አንድ አገር በቀል ድርጅት ዜጎቹን በዚህ ወቅት መደገፍና ማገዝ ሲገባው፣ እንዲህ ያለ በደል እየፈጸመባቸው መሆኑን በመግለጽ፣ ገንዘባቸውን ለዚሁ ዓላማ ባቋቋሙት ማይራይድ ትራንስፖርት አገልግሎት ኅብረት ሽርክና ማኅበር ገቢ እንዲያደርግላቸው ትብብርና ድጋፍ እንዲያደርጉ ምክትል ከንቲባ ታከለ ኡማን (ኢንጂነር) ጠይቀዋል፡፡‹‹ገንዘባችንን በላይአብ ሞተርስ ከልክሎናል›› ስላሉት ግለቦች ማብራሪያ እንዲሰጡ ሪፖርተር ያነጋገራቸው የበላይአብ ሞተርስ ኃላፊነቱ የተወሰነ የግል ማኅበር ዋና ሥራ አስኪያጅ አቶ ዘዳዕሙ ሕገ እግዚአብሔር፣በላይአብ ሞተርስ ውል የፈጸመው ከግለሰቦቹ ጋር አይደለም ብለዋል፡፡ ግለሰቦቹ ውል የፈጸሙት ከሪሴል ፒክፒክ አይሲቲ ቴክኖሎጂ ኃላፊነቱ የተወሰነ የግል ማኅበር ጋር መሆኑን፣ በላይአብ ሞተርስ ተሽከርካሪዎችን አስመጥቶና ገጣጥሞ ለመስጠት ውል ለፈጸመው ከሪሴል ፒክፒክ አይሲቲ ቴክኖሎጂ ጋር እንደሆነ፣ 300 ተሽከርካሪዎችንም እንዳስረከቡ ዋና ሥራ አስኪያጁ ገልጸዋል፡፡ ነገር ግን ማኅበሩ ራሱ በፈጠረው ችግር ይሁን በሌላ ምክንያት ሳይታወቅ ኅብረት ባንክ የተበደረውን ገንዘብ እንዳልከፈለው በመግለጽ፣ ታክሲዎቹን ሰብስቦ ካስቆመ በኋላ ሐራጅ እንዳወጣባቸውም አቶ ዘዳዕሙ ገልጸዋል፡፡ ምንም እንኳን በላይአብ ሞተርስ ገንዘቡን የተረከበ ቢሆንም፣ ገንዘብ እንዳላቸው እየገለጹ የሚናገሩት ግለሰቦች ዝርዝር መረጃ እንደሌለው አስረድተዋል፡፡ ግለሰቦቹ 30 በመቶ ታክሲ ለመግዛት መክፈላቸውን እንጂ፣ ሙሉ አድራሻቸው እንደሌላቸው ተናግረዋል፡፡ ቅድሚያ ክፍያ የፈጸሙበት ጊዜ በመቆየቱ አንዳንዶች የተመዘገቡትን ለሌላ ማዘዋወራቸውን ለማነጋገር በላይአብ ሞተርስ በጠራቸው ስብሰባ ላይ በመረዳቱ፣ የበለጠ ችግር እንደገጠመውም ዋና ሥራ አስኪያጁ ገልጸዋል፡፡ ለተመዘገበው ግለሰብ ገንዘብ የከፈለውና የተቀበለው ግለሰብ በላይአብ ሞተርስ በጠራው ስብሰባ ላይ ተገናኝተው፣ ‹‹ምን ልትሠራ መጣህ? አንተስ ምን ልትሠራ መጣህ?›› የሚል ጭቅጭቅ ስለገጠሙ ችግር እንዳለ በመረዳታቸው፣ ሪሴል ፒክአክ አይሲቲ ቴክኖሎጂ ዝርዝራቸውንና ማን ለማን ግዥውን እንዳስተላለፈ እንዲገልጽላቸው በተዘጋው ድርጅት ቦርድና በር ላይ መለጠፋቸውን ተናግረዋል፡፡ በአንድ ጉዳይ ሁለት ሰዎች ማስተናገድ ስለማይችሉና በሕግም ስለሚያስጠይቃቸው ክፍያ የሚጠይቁ የታደሰ የቀበሌ መታወቂያ፣ ለሪሴል ፒክፒክ አይሲቲ ቴክኖሎጂ የከፈሉትን ገንዘብ ለሌላ ያስተላለፉበትን ማስረጃ፣ ገንዘብ ገቢ የተደረገበትን የቫት ደረሰኝ፣ ከፒክፒክ ጋር ውል የገቡበትን ውል ማፍረሻና ገንዘባቸው ገቢ የሚደረግበትን የኅብረት ባንክ አካውንት እስከ ሰኔ 21 ቀን 2012 ዓ.ም. ድረስ እንዲያቀርቡ በደብዳቤ ማሳወቁንም ዋና ሥራ አስኪያጁ አስረድተዋል፡፡ትክክለኛ ማስረጃ ላቀረቡ 130 ግለሰቦች ገንዘባቸው እንደተመለሰላቸው የጠቆሙት ዋና ሥራ አስኪያጁ፣ ሌሎቹንም የተሟላ ማስረጃ ይዘው ከቀረቡ በላይአብ ሞተርስ ክፍያውን ወዲያውኑ ለመፈጸም የሚያስችል አቅም እንዳለው ገልጸዋል፡፡ ነገር ግን የሪሴል ፒክፒክ አይሲቲ ሥራ አስኪያጅ ከኃላፊነቱ መነሳቱን የሚገልጽ፣ 30 በመቶ ክፍያ ፈጽመናል ለሚሉ ታክሲ ገዥ ግለሰቦች እስከ ሰኔ 21 ቀን 2012 ዓ.ም. ድረስ በላይአብ ሞተርስ ገንዘቡን እንዳይከፍል የሚል ደብዳቤ እንደደረሳቸውም ተናግረዋል፡፡ ዝርዝራቸውም እስከ ሰኔ 21 ቀን 2012 ዓ.ም. ድረስ እንደሚገለጽ በደብዳቤው እንደተገለጸም አክለዋል፡፡ ስለዚህ ድርጅቱ አልፈረሰም ማለት ነው ተብለው ሲጠየቁ፣ ‹‹አልፈረሰም፣ ሌሎች የሕግ ባለሙያዎችን ጨምሮ እንደገና እየተቋቋመ ነው›› በማለት ምላሽ ሰጥተዋል፡፡ በላይአብ ሞተርስ ኃላፊነት ባይኖርበትም እስከ ሰኔ 21 ቀን 2012 ዓ.ም. ድረስ ጠብቆ ቀጣይ ሌላ ዕርምጃ እንደሚወስድ ተናግረዋል፡፡ ሪሴል ፒክፒክ አይሲቲ ቴክኖሎጂ የበላይአብ ሞተርስ እህት ኩባንያ ስለመባሉ ተጠይቀው፣ በላይአብ ሞተርስ ትልቅ ድርጅት፣ በስመጥር ባለሀብቶች የተቋቋመ፣ በመንግሥት ጥሩ ተቀባይነት ያገኘና ሌሎች አገራዊ ጥቅም በሚሰጡ የልማትና የኢንቨስትመንት ሥራዎች ላይ የተሰማራ በመሆኑ ሆን ተብሎ ስሙን ለማጥፋት የተደረገ ካልሆነ በስተቀር ምንም ግንኙነት እንደሌላቸው አስታውቀዋል፡፡